ระเบียบคณะกรรมการมาตรวิทยาแห่งชาติระเบียบคณะกรรมการมาตรวิทยาแห่งชาติว่าด้วยการจ้างผู้เชี่ยวชาญหรือที่ปรึกษาพ.ศ. ๒๕๔๓------------ เพื่อให้สถาบันมาตรวิทยาแห่งชาติสามารถพัฒนาสถาบันและยกระดับความสามารถพนักงาน เป็นไปอย่างมีประสิทธิผลอาศัยอำนาจตามความในมาตรา ๕ (๒) และมาตรา ๑๔ แห่งพระราชบัญญัติพัฒนาระบบมาตรวิทยาแห่งชาติ พ.ศ. ๒๕๔๐และมติที่ประชุมคณะกรรมการมาตรวิทยาแห่งชาติ ครั้งที่ ๓/๒๕๔๒ เมื่อวันที่๒๓ สิงหาคม พ.ศ. ๒๕๔๒ คณะกรรมการมาตรวิทยาแห่งชาติจึงเห็นควรออกระเบียบว่าด้วยผู้เชี่ยวชาญหรือที่ปรึกษาไว้ดังต่อไปนี้ ข้อ๑ ระเบียบนี้เรียกว่า"ระเบียบคณะกรรมการมาตรวิทยาแห่งชาติ ว่าด้วยการจ้างผู้เชี่ยวชาญหรือที่ปรึกษา พ.ศ. ๒๕๔๓" ข้อ๒ ในระเบียบนี้ "คณะกรรมการ"หมายความว่า คณะกรรมการดำเนินการจ้าง "สถาบัน"หมายความว่า สถาบันมาตรวิทยาแห่งชาติ "ผู้อำนวยการ"หมายความว่า ผู้อำนวยการสถาบันมาตรวิทยาแห่งชาติ "การจ้างผู้เชี่ยวชาญหรือที่ปรึกษา"หมายความว่า การจ้างบริการผู้เชี่ยวชาญหรือที่ปรึกษา แต่ไม่รวมถึงการจ้างออกแบบและควบคุมงานก่อสร้างอาคาร "ผู้เชี่ยวชาญหรือที่ปรึกษา"หมายความว่า บุคคลธรรมดาหรือนิติบุคคลที่ประกอบธุรกิจหรือสามารถให้บริการเป็นผู้เชี่ยวชาญหรือที่ปรึกษาแต่ไม่รวมถึงการให้บริการออกแบบและควบคุมงานก่อสร้างอาคาร และมิได้มีนิยามเป็น"พนักงาน" หรือ "ลูกจ้าง" ตามข้อบังคับคณะกรรมการมาตรวิทยาแห่งชาติว่าด้วยการบริหารงานบุคคล พ.ศ. ๒๕๔๒ หมวด๑ นโยบายการจ้างผู้เชี่ยวชาญหรือที่ปรึกษา ------- ข้อ๓สถาบันจ้างบุคคลธรรมดาหรือนิติบุคคล เพื่อทำหน้าที่ผู้เชี่ยวชาญหรือที่ปรึกษา ในสาขางานที่สถาบันต้องการ ทั้งนี้โดยต้องมีแผนงานงบประมาณ และได้รับการอนุมัติในการจ้างควรคำนึงถึงประโยชน์ ผลตอบแทนและความคุ้มค่าของการว่าจ้าง โดยที่สถาบันจะได้รับประโยชน์สูงสุดจากความรู้ความสามารถและประสบการณ์ที่ได้รับการถ่ายทอด หมวด๒ วิธีจ้างผู้เชี่ยวชาญหรือที่ปรึกษา ------- ข้อ๔ การจ้างผู้เชี่ยวชาญหรือที่ปรึกษากระทำได้ ๒ วิธี คือ (๑)วิธีตกลง (๒)วิธีคัดเลือก หมวด๓ ------- ส่วนที่๑ กระบวนการจ้าง ------- ข้อ๕ก่อนดำเนินการจ้างผู้เชี่ยวชาญหรือที่ปรึกษา ให้หน่วยงานที่มีความประสงค์ในการจ้างทำหนังสือคำขอการจ้างผู้เชี่ยวชาญหรือที่ปรึกษานำเสนอขออนุมัติจากผู้อำนวยการ ล่วงหน้าอย่างน้อย ๑ เดือนโดยมีสาระครอบคลุมตามรายการดังต่อไปนี้ (๑)เหตุผลและความจำเป็นที่ต้องจ้างผู้เชี่ยวชาญหรือที่ปรึกษา (๒)ขอบเขตโดยละเอียดของงานที่จะจ้างผู้เชี่ยวชาญหรือที่ปรึกษา (Terms of Reference) (๓)คุณสมบัติของผู้เชี่ยวชาญหรือที่ปรึกษาที่จะจ้าง (๔)วงเงินค่าจ้างผู้เชี่ยวชาญหรือที่ปรึกษาโดยประมาณ (๕)กำหนดระยะเวลาแล้วเสร็จของงาน (๖)วิธีจ้างพร้อมเหตุผลที่ต้องจ้างโดยวิธีนั้น (๗)ข้อเสนออื่น ๆ (ถ้ามี) เมื่อผู้อำนวยการอนุมัติหนังสือคำขอการจ้างผู้เชี่ยวชาญหรือที่ปรึกษาตามที่เสนอแล้วให้สถาบันแจ้งคณะกรรมการมาตรวิทยาแห่งชาติเพื่อทราบและให้สถาบันดำเนินการจ้างตามวิธีนั้นต่อไป ส่วนที่๒ กรรมการ --------------- ข้อ๖ ในการดำเนินการจ้างผู้เชี่ยวชาญหรือที่ปรึกษาแต่ละครั้งให้ผู้อำนวยการแต่งตั้งคณะกรรมการ เพื่อปฏิบัติตามระเบียบนี้ แล้วแต่กรณีคือ (๑)ดำเนินการจ้างผู้เชี่ยวชาญหรือที่ปรึกษาโดยวิธีตกลง (๒)ดำเนินการจ้างผู้เชี่ยวชาญหรือที่ปรึกษาโดยวิธีคัดเลือก ข้อ๗ คณะกรรมการตามข้อ ๖ให้ประกอบด้วยประธานกรรมการ ๑ คนและกรรมการอย่างน้อย ๔ คนโดยปกติให้แต่งตั้งจากพนักงานของสถาบัน ในกรณีจำเป็นหรือเพื่อประโยชน์แก่สถาบันให้แต่งตั้งผู้แทนจากส่วนราชการอื่นหรือบุคคลที่มิใช่พนักงานของสถาบันซึ่งเป็นผู้เชี่ยวชาญหรือผู้ทรงคุณวุฒิในงานที่จะจ้างผู้เชี่ยวชาญหรือที่ปรึกษาเป็นกรรมการด้วย ข้อ๘ ในการประชุมของคณะกรรมการตามข้อ ๖ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงเป็นองค์ประชุม ข้อ๙ การประชุมของคณะกรรมการให้ประธานและกรรมการแต่ละคนมีเสียงหนึ่งในการลงมติ มติของคณะกรรมการให้ถือเสียงข้างมากถ้าคะแนนเสียงเท่ากันให้ประธานกรรมการออกเสียงเพิ่มขึ้นอีกเสียงเป็นเสียงชี้ขาด ส่วนที่๓ วิธีตกลง --------------- ข้อ๑๐การจ้างผู้เชี่ยวชาญหรือที่ปรึกษาโดยวิธีตกลง ได้แก่ การจ้างผู้เชี่ยวชาญหรือที่ปรึกษาที่สถาบันตกลงจ้างรายใดรายหนึ่งซึ่งเคยทราบหรือเคยเห็นความสามารถและผลงานนั้นแล้ว และเป็นผู้ให้บริการที่เชื่อถือได้ ข้อ๑๑การจ้างผู้เชี่ยวชาญหรือที่ปรึกษาโดยวิธีตกลง ให้กระทำในกรณีต่อไปนี้ (๑)เป็นการจ้างเพื่อทำงานต่อเนื่องจากงานที่ได้ทำอยู่แล้ว (๒)เป็นการจ้างในกรณีที่ทราบแน่ชัดว่าผู้เชี่ยวชาญหรือที่ปรึกษาในงานที่จะให้บริการตามที่ต้องการมีจำนวนจำกัดไม่เหมาะสมที่ดำเนินการด้วยวิธีคัดเลือก (๓) เป็นการจ้างที่ต้องกระทำโดยเร่งด่วนหากล่าช้าอาจจะเสียหายแก่สถาบัน ข้อ๑๒ คณะกรรมการดำเนินการจ้างผู้เชี่ยวชาญหรือที่ปรึกษาโดยวิธีตกลงมีหน้าที่ดังต่อไปนี้ (๑)พิจารณาข้อเสนอด้านเทคนิคของผู้เชี่ยวชาญหรือที่ปรึกษา (๒) พิจารณาอัตราค่าจ้างและค่าใช้จ่ายอื่น ๆที่เกี่ยวเนื่องกับบริการที่จะจ้างและเจรจาต่อรอง (๓) รายงานผลการพิจารณาและความเห็นพร้อมด้วยเอกสารที่ได้รับไว้ทั้งหมดเสนอฝ่ายบริหารเพื่อให้ผู้อำนวยการอนุมัติ ส่วนที่ ๔ วิธีคัดเลือก ----------------- ข้อ๑๓การจ้างผู้เชี่ยวชาญหรือที่ปรึกษาโดยวิธีคัดเลือก ได้แก่ การจ้างผู้เชี่ยวชาญหรือที่ปรึกษาโดยการคัดเลือกผู้เชี่ยวชาญหรือที่ปรึกษาที่มีคุณสมบัติเหมาะสมที่จะทำงานนั้นให้เหลือน้อยรายและเชิญชวนผู้เชี่ยวชาญหรือที่ปรึกษาที่ได้รับการคัดเลือกให้เหลือน้อยรายดังกล่าว ยื่นข้อเสนอเข้ามารับงานนั้น ๆเพื่อพิจารณารายดีที่สุด ในกรณีที่มีเหตุอันสมควรและผู้อำนวยการเห็นชอบให้เชิญผู้เชี่ยวชาญหรือที่ปรึกษาที่มีคุณสมบัติเหมาะสมยื่นข้อเสนอเข้ารับงานโดยไม่ต้องทำการคัดเลือกให้เหลือน้อยรายก่อนก็ได้ ข้อ๑๔ให้สถาบันออกหนังสือเชิญชวนผู้เชี่ยวชาญหรือที่ปรึกษาที่ได้คัดเลือกไว้ยื่นข้อเสนอเพื่อรับงานโดยประกอบด้วยข้อเสนอด้านเทคนิคและข้อเสนอด้านราคาโดยให้ยื่นซองเสนอด้านเทคนิคและข้อเสนอด้านราคาพร้อมกัน โดยแยกเป็น ๒ ซอง ข้อ๑๕คณะกรรมการดำเนินการจ้างผู้เชี่ยวชาญหรือที่ปรึกษาโดยวิธีคัดเลือกมีหน้าที่ดังต่อไปนี้ (๑) พิจารณาข้อเสนอด้านเทคนิคและข้อเสนอด้านราคาของผู้เชี่ยวชาญหรือที่ปรึกษาทุกรายและจัดลำดับ (๒)พิจารณาอัตราค่าจ้างและค่าใช้จ่ายอื่น ๆ ที่เกี่ยวเนื่องกับบริการที่จะจ้างและเจรจาต่อรอง (๓) รายงานผลการพิจารณาและความเห็นพร้อมด้วยเอกสารที่ได้รับไว้ทั้งหมด เสนอผ่านฝ่ายบริหาร เพื่อให้ผู้อำนวยการอนุมัติ หมวด ๔ อำนาจในการอนุมัติว่าจ้าง -------- ข้อ๑๖การอนุมัติว่าจ้างผู้เชี่ยวชาญหรือที่ปรึกษาครั้งหนึ่ง ให้เป็นไปตามอำนาจการอนุมัติสั่งซื้อ สั่งจ้าง และการเบิกจ่ายเงิน ข้อ ๓๕แห่งระเบียบคณะกรรมการมาตรวิทยาแห่งชาติ ว่าด้วยการเงิน การบัญชี และการงบประมาณ พ.ศ. ๒๕๔๒ หมวด๕ ค่าตอบแทน ----------- ข้อ๑๗อัตราค่าตอบแทนผู้เชี่ยวชาญหรือที่ปรึกษาให้เป็นไปตามความเหมาะสมและประหยัด โดยให้คำนึงถึงองค์ประกอบต่าง ๆ เช่นลักษณะของงานที่จะจ้าง อัตราค่าจ้างของงานในลักษณะเดียวกันในตลาดแรงงาน งบประมาณที่ได้รับความสามารถในการจ่าย แผนงานของสถาบัน เป็นต้น ในกรณีที่มีความจำเป็นต้องจ่ายเงินล่วงหน้าให้จ่ายได้ไม่เกินร้อยละสิบห้าของค่าจ้างตามสัญญา ข้อ๑๘ในกรณีที่ผู้เชี่ยวชาญหรือที่ปรึกษาเป็นชาวต่างประเทศ อัตราค่าตอบแทนตามข้อ ๑๗ กำหนดไว้ดังนี้ (๑) ค่าจ้าง (๒) ภาษี (๓) ค่าเครื่องบินไปกลับ (๔) ค่าที่พัก (๕) ค่าใช้จ่ายอื่น ๆที่เกิดขึ้นในเรื่องของการดำเนินการจัดทำวีซ่าและหรือใบขออนุญาตทำงาน ข้อ๑๙วิธีการจ่ายค่าตอบแทนรวมถึงรายละเอียดตามข้อ ๑๗ ให้พิจารณาถึงเหตุผลความจำเป็นและ/หรือข้อตกลงที่ได้กระทำไว้ระหว่างสถาบันกับผู้เชี่ยวชาญหรือที่ปรึกษา ทั้งนี้ อยู่บนพื้นฐานของความเหมาะสมประโยชน์ที่จะเกิดขึ้นกับสถาบัน ข้อ๒๐กรณีที่มีความจำเป็นหรือเห็นสมควร ผู้อำนวยการอาจกำหนดเพิ่มเติมและ/หรือลดค่าตอบแทนตามข้อ ๘ ได้ ทั้งนี้ให้มีการเจรจาต่อรองกันก่อนที่จะดำเนินการลงนามในสัญญาจ้าง หมวด ๖ การทำสัญญาจ้าง --------------- ข้อ๒๑ให้สถาบันจัดทำสัญญาจ้างที่เหมาะสมสำหรับผู้เชี่ยวชาญหรือที่ปรึกษาโดยมีรายละเอียดของค่าตอบแทน วิธีการจ่าย และขอบเขตโดยละเอียดของงานเป็นเอกสารแนบท้ายสัญญาจ้าง หมวด ๗ การประเมินผลและการจัดทำรายงาน ------------ ข้อ๒๒ให้หน่วยงานต้นสังกัดที่จ้างผู้เชี่ยวชาญหรือที่ปรึกษา ต้องทำการประเมินผลการทำงานและส่งผลการประเมินดังกล่าวตามสายการบังคับบัญชาให้กับผู้อำนวยการเพื่อทราบและให้สถาบันส่งผลการประเมินดังกล่าวให้คณะกรรมการมาตรวิทยาแห่งชาติเพื่อทราบ ข้อ๒๓หน่วยงานต้นสังกัดที่จ้างผู้เชี่ยวชาญหรือที่ปรึกษา ต้องให้ผู้เชี่ยวชาญหรือที่ปรึกษาจัดทำเอกสารตำราประกอบการสอนรายงานการปฏิบัติงาน แล้วแต่กรณีรวมถึงข้อคิดเห็นหรือข้อเสนอแนะที่เป็นประโยชน์ต่อสถาบัน ทั้งนี้เพื่อเป็นเอกสารอ้างอิงสำหรับงานมาตรวิทยาโดยให้สรุปเป็นภาษาอังกฤษและส่งให้กับหน่วยงานต้นสังกัดเพื่อส่งผู้อำนวยการ ภายใน ๗ วันหลังสิ้นสุดระยะเวลาในการจ้าง หมวด๘ บทเฉพาะกาล ----------------- ข้อ๒๔การใดที่เกี่ยวข้องกับการจ้างผู้เชี่ยวชาญหรือที่ปรึกษาที่ผู้อำนวยการได้กระทำไปโดยเจตนาสุจริตระหว่างที่ระเบียบนี้ยังไม่มีผลใช้บังคับให้ถือเป็นการดำเนินการตามหลักการ เจตนารมณ์ของระเบียบนี้ ข้อ๒๕ ให้ประธานกรรมการมาตรวิทยาแห่งชาติเป็นผู้รักษาการตามระเบียบนี้ ประกาศ ณ วันที่ ๒๔ กุมภาพันธ์ พ.ศ. ๒๕๔๓ อาทิตย์ อุไรรัตน์ รัฐมนตรีว่าการกระทรวงวิทยาศาสตร์ เทคโนโลยีและสิ่งแวดล้อม ประธานกรรมการมาตรวิทยาแห่งชาติ[รก.๒๕๔๓/๒๖ง/๗๓/๓๐ มีนาคม ๒๕๔๓]